Kočiš, Eduard, poslanec NR SR (2021-07-01):
Veľmi pekne ďakujem za slovo, pán predsedajúci. Vážené kolegyne, vážení kolegovia, tento návrh zákona, ktorý nám tuná predkladá ministerstvo financií prostredníctvom pána Matoviča, je jedným bohapustým oklamaním celého pléna Národnej rady Slovenskej republiky, ktoré naozaj v dobrej viere v utorok podporilo návrh na to, aby sme ochránili cestovné kancelárie, ochránili sme zájazdy, čiže financie občanov Slovenskej republiky a tento génius, ktorého nemôžem nazvať inak ako agitátora roty PTP, to boli kedysi pomocné technické prápory, len sa to teraz preklopilo na vládu Slovenskej republiky, tento vojak Matovič jednoducho tuná príde s tým, že v pondelok sa asi zle vyspal a ráno si povedal kurnikšopa, ja musím urobiť lotériu. Ja musím urobiť lotériu, ja musím minúť nejakým spôsobom peniaze, ja sa musím zasa nejakým spôsobom odprezentovať. Čiže táto jeho myšlienka sa zhmotnila do pozmeňujúceho návrhu zákona, ktorý tuná prichádza v skrátenom legislatívnom konaní, a ide žiadať plénum Národnej rady Slovenskej republiky o to, aby tento jeho paškvil, túto jeho hlúposť posvätilo. Posvätilo takým spôsobom, že za to zahlasujú. Ja hneď na začiatku musím apelovať a poprosiť všetkých zdravo a samostatne uvažujúcich poslancov a poslankyne Národnej rady Slovenskej republiky, aby túto hlúposť zmietli spoločne s nami, pretože hnutie REPUBLIKA tento návrh zákona v žiadnom prípade nemôže podporiť. Kolektívna imunita je taká iba chiméra, je to iba taký mýtus, pretože pri COVID-e-19 v žiadnom prípade nemôžme dosiahnuť ani ako slovenská populácia, ani ako svetová populácia žiadnu kolektívnu imunitu, pretože tento vírus mutuje tak rýchlo, že to nestíhajú registrovať ani top odborníci a vyjadrujú sa o tom už takto, nedokážeme si vybudovať kolektívnu imunitu ani premorením, ani očkovaním. Tohto vírusu sa, vážené kolegyne, vážení kolegovia, nezbavíme. Nie som lekár ale naozaj podrobne študujem všelijaké analýzy, všelijaké články a odborníci svetového formátu sa vyjadrujú naozaj takto. Zvlášť v tejto téme sa veľmi orientuje WHO a tvrdí to isté. Na Slovensku máme iba 37-percentnú zaočkovanosť, ale čuduj sa svete, vláda Slovenskej republiky netvrdí, že jej nekompetentnosť, jej amaterizmus a jej nedostatočné prezentovanie očkovania ako nejakého pomocného orgánu, ktorý dokáže jednoduchým spôsobom bojovať proti tomuto vírusu, je chybou. Ale chybou je to, že opozícia, nezodpovedná opozícia, podľa slov predrečníkov, ktorí v rozprave rozprávali takýmto spôsobom, je zodpovedná za to, že iba 37 % je zaočkovaných jednou alebo dvoma dávkami vakcíny. Toto je maslo na hlave vládnej koalície. Opozícia, vážené kolegyne, vážení kolegovia, nevládne, vládne vždy vládna koalícia. Vládna koalícia má 95 poslancov a vládna koalícia by nemala byť len hlasovacím automatom, ale mala by dôsledne tlačiť a dôsledne kontrolovať vládu, pretože to je, vážené kolegyne, vážení kolegovia, z vládnych lavíc vaša úloha. Tento chaos, ktorý tuná spôsobil bývalý premiér a terajší minister financií, je iba výsledkom naozaj úbohého a neschopného riadenia ministerstva, na ktoré iba jednoduchým spôsobom prešiel po výmene figúrok na šachovnici. Slabá zaočkovanosť sa ide prezentovať ako nedostatok a tento nedostatok ideme odstrániť očkovacími prémiami, sprostredkovateľskými bonusmi a ideme tu nejakým zázračným spôsobom odmeňovať ľudí, ktorí sa majú podieľať spoločne s touto neschopnou vládou, s týmto neschopným ministerstvom, s týmto neschopným ministrom na týchto zverstvách a jednoducho za smiešne judášske groše donútiť, ako tuná bolo povedané, kolegovia, ktorí možno budú tvrdiť, že splietam, tak si to viete pozrieť zo záznamu, tuná za rečníckym pultom bolo povedané, ideme donútiť vnukov, vnučky, synov, dcéry, aby svojich rodičov, svojich starých rodičov doniesli, dotiahli, odprevadili na toto očkovanie a podľa veku budú patrične odmenení. Ale ja sa chcem spýtať, ktorý zodpovedný syn, ktorá zodpovedná dcéra, ktoré vnúča bude konať takto nezodpovedne, pretože tento spôsob konania je vrcholne nezodpovedný a v žiadnom prípade to nemôžem podporovať. Dochádza tu k zaujímavej spolupráci medzi ministerstvom financií, Národným centrom zdravotníckych informácií a vakcinačnými centrami, tzv. začarovaný kruh sa nám tuná udeje. Osoby a obsadenie pri tejto vakcinačnej stratégii, ktorá sa naozaj nám preklopila a stala sa z nej taká obyčajná fraška, taká obyčajná one-man show opäť podľa vzoru Igora Matoviča, pretože je to jeho nápad, si uzákonili, resp. si zmysleli, že jedna jediná osoba bude môcť sprostredkovať toto očkovanie až 50 ľuďom. Predrečník, kolega Suja, v rozprave poznamenal veľmi zaujímavý fakt, veľmi zaujímavú, zatiaľ v úvodzovkách, hypotézu, ale táto hypotéza a tento fakt sa naozaj stane realitou. Máme v spoločnosti určité skupiny obyvateľstva, ktoré podliehajú tzv. organizovanej a legálnej úžere. Táto legálna úžera spôsobí iba to, že títo občania, ktorí sú týmito úžerníkmi zdieraní o svoje sociálne dávky, resp. sú možno aj otrocky zdieraní prácou v zahraničí, sa dostanú ešte do väčších ťažkostí a väčších problémov. Čiže týmto návrhom zákona, ak títo podnikatelia z osád počúvali pána Matoviča, tak ja si myslím, že tam nastalo proste nejaké apokalyptikum, tam nastala taká radosť, tam nastalo také, také úžasné nejaké prostredie, ktoré, oni nevedia sa teraz prestať asi tešiť z toho, čo sa stane. Koleso šťastia, bola taká jedna relácia, ktorá kedysi fungovala nejakých 20 rokov dozadu, Igor Matovič to asi nejakým spôsobom videl cez YouTube kanál, tak si povedal, toto bude Koleso šťastia 2 a jednoducho občania, ktorí už majú jednu dávku vakcíny, dostanú jednu prihlášku do súťaže každý týždeň, občania, ktorí majú dve dávky vakcíny, dostanú dve prihlášky do súťaže a jednoducho všetci budeme dúfať, všetci sa budeme tešiť, ako Igorko rozkrúti koleso a ako nám vyžrebuje vecné ceny v hodnote 600, 1 000 eur až 1,5 mil. týždenne. Čiže ak by to nebolo jednoducho také smiešne, tak je to skutočne až do plaču, pretože takýmto spôsobom, ako povedali kolegovia niektorí, že idete motivovať občanov, ktorí sa jednoducho nechcú dať zaočkovať, toto nie je motivácia. Toto je jednoducho podplácanie ľudí, resp. hádzanie odrobiniek spoločnosti, ktorú táto vláda zničila. Táto vláda zničila podnikanie, zničila podnikateľov, zničila drobné rodinné firmy, zničila zamestnancov a ja mám veľký strach v očiach, že títo občania, ktorí sa naozaj ocitli na prahu nejakej finančnej únosnosti, môžu týmto smiešnym peniazom podľahnúť. Čiže na záver chcem ešte raz apelovať na plénum Národnej rady Slovenskej republiky, na všetkých príčetných a samostatne uvažujúcich poslancov Národnej rady, prosím vás veľmi pekne, nepodporme tento návrh zákona, pretože tento návrh zákona je zlý, nesystematický a chorý. Ďakujem pekne.